**8. vispasaules latviešu jaunatnes kongresa rezolūcijas**

**NO 23. JŪLIJA LĪDZ 28. JŪLIJAM HAIKO MUIŽĀ, SOMIJĀ**

1) Latvijas medicīna, tāpat kā daudzas citas nozares, patlaban atrodas nožēlojamā stāvoklī. Sevi nav attaisnojusi bezmaksas medicīnas sistēma, kurā materiālā nodrošinātība, medikamentu trūkums un niecīgais mediķu darba atalgojums ir novedis pie tā, ka Latvijas iedzīvotāji nevar saņemt medicīnisko palīdzību 20. gs. līmenī. Pašlaik ir apdraudēts gan garīgais, gan fiziskais latviešu tautas veselums.

Izeju no šīs situācijas mēs saskatām medicīnas sistēmas nomaiņā ar apdrošināšanas jeb “slimo kasu” sistēmu, pašreizējā birokrātiskā ministrijas aparāta demisijā un lielākās iespējās Latvijas mediķiem apgūt un ieviest pasaules mūsdienu medicīnas labākos sasniegumus, kas pilnīgi būs iespējams ekonomiski un politiski neatkarīgā Latvijas valstī.

8. VLJK pilnsapulce atbalsta Latvijas ārstu biedrības darbību, 1. vispasaules latviešu ārstu kongresa rezolūcijas un apņemas (iespēju robežās) sekmēt šo pasākumu realizāciju ar galamērķi – latviešu tautas atveseļošana.

2) 8. VLJK pilnsapulce: atbalsta veselības stāvokļa noskaidrošanu Baltijas valstīs; ieteic izveidot objektīvu izmeklēšanas komisiju, kuras sastāvā ir, piemēram, Sarkanais Krusts; pieprasa Padomju Savienībai turēties pie starptautiskiem noteikumiem un ziņot par epidemioloģiskām slimībām.

3) 8. VLJK pilnsapulce ierosina visām jaunatnes apvienībām izsludināt un atbalstīt LOK Olimpiskās nedēļas, kuras notiks 1990. gada ziemā (no 6. februāra līdz 13. februārim) un vasarā (no 25. jūnija līdz 30. jūnijam).

4) 8. VLJK pilnsapulce: atzīst, ka tikai Latvijas Republikas pilsoņi ir tiesīgi lemt Latvijas Republikas likteni; atbalsta Latvijā notiekošo Latvijas Republikas pilsoņu reģistrāciju un pilsoņu komiteju veidošanos; aicina trimdas organizācijas un Latvijas Republikas diplomātiskos pārstāvjus, vienojoties ar Latvijas pilsoņu komiteju pagaidu sakaru centru, veikt nepieciešamos pasākumus Latvijas Republikas pilsoņu kopuma apzināšanā.

5) 8. VLJK pilnsapulce aicina Latvijas televīzijas un radio darbiniekus savos raidījumos ievērot Latvijas valsts valodu likumu. Mēs pieprasām krieviski raidītos sižetus raidīt ar latviešu apakštitriem vai ar tulkojumiem latviešu valodā.

6) 8. VLJK pilnsapulce aicina Latvijas un trimdas jauniešu organizācijas, īpaši studentu organizācijas, aktīvi iestāties par Latvijas augstskolu pilnīgu patstāvību, pieprasot: 1) lai Latvijas augstskolas tiktu demilitarizētas un deideoloģizētas; 2) lai mācību programmas tiktu humanitarizētas un augstskolas tiktu atjaunotas kā fundamentālo zinātņu centri; 3) lai mācības tiktu sastādītas suverēni; 4) lai tiktu izveidota sistēma speciālistu sagatavošanai ārzemēs.

7) 8. VLJK pilnsapulce ierosina latviešu jaunatnes apvienībām (ALJA, ELJA, DaLJA, LNJAK, LJAA) ciešāk sadarboties ar vietējām Vides aizsardzības kluba nodaļām, kā arī rūpēties par informācijas apmaiņu organizāciju starpā.

8) 8. VLJK pilnsapulce atbalsta Vides aizsardzības kluba rīkoto nepārtraukto piketu pie Slokas celulozes un papīra fabrikas un pieprasa PSRS Augstākajai padomei tās tūlītēju slēgšanu.

9) 8. VLJK pilnsapulce atbalsta Ēdoles konferencē pieņemto deklarāciju.

10) 8. VLJK pilnsapulce pieprasa izveidot kodolbrīvu zonu Baltijas jūras telpā, kurā netiktu izvietoti kodolieroči, kodolspēkstacijas un kodolatkritumi.

Kā sākuma punktu šī mērķa sasniegšanai pieprasām PSRS Augstākajai padomei: 1) izbeigt radioaktīvo atkritumu ievešanu Latvijā, kā arī radioaktīvo vielu transportēšanu cauri Latvijas teritorijai; 2) atcelt jebkādus plānus par atomelektrostacijas būvi Pāvilostā.

11) 8. VLJK pilnsapulce atbalsta starptautiskas neatkarīgas ekoloģijas laboratorijas veidošanu Baltijas reģionā.

12) 8. VLJK pilnsapulce nosoda PSKP par tās izdarītajiem noziegumiem pret Latvijas tautu un prasa saukt pie atbildības vainīgās personas.

13) 8. VLJK pilnsapulce apsūdz Padomju Savienību un starptautisko uzņēmumu *Occidental Petroleum* par noziedzīgu vienošanos ostas rūpnīcas izvietošanai Ventspils pilsētā, rupji pārkāpjot celtniecības un sanitārās drošības normas.

Šādu un līdzīgu vienošanos dēļ tiek radīti draudi apkārtējai videi un cilvēku turpmākajai eksistencei Ventspils pilsētā un arī citur pasaulē.

Atbalstām Latvijas Zinātņu akadēmijas ekspertu komisijas slēdzienu par ostas rūpnīcas slēgšanu Ventspils pilsētā.

Nosodām tādu starptautisku firmu kā *Occidental Petroleum* tendenci izvietot uzņēmumus ekonomiski atpalikušajās valstīs, pārkāpjot vispārpieņemtos drošības normatīvus.

14) 8. VLJK pilnsapulce uzskata, ka naftas un naftas produktu eksporta uzņēmuma fiziskas un morālas nolietošanās rezultātā radīti draudi apkārtējai videi, it sevišķi Baltijas jūrai Ventspils rajonā.

Naftas produktu eksportēšanas turpināšana caur šo uzņēmumu tā pašreizējā tehniskajā stāvoklī nav pieļaujama, kas apstiprināts arī Latvijas Zinātņu akadēmijas ekoloģiskās ekspertīzes slēdzienā.

Aicinām visu valstu firmas, kuras importē naftas produktus no Padomju Savienības caur Ventspils ostu, atteikties no šo produktu importa līdz šī uzņēmuma kapitālās rekonstrukcijas veikšanai.

15) 8. VLJK pilnsapulce ierosina trimdas latviešu jauniešu apvienībām izveidot vadlīnijas ciešākai savstarpējai sadarbībai un sadarbībai ar Latvijas jauniešu apvienībām.

8. vispasaules latviešu jaunatnes kongresa rezolūcijas

LAIKS. Nr. 63. 09.08.1989.